Dean Elgar lei Proteas; Malan opgeroep - Sport - Republikein
Tuesday, May 21st, 09:03:22
Dean Elgar lei Proteas; Malan opgeroep
Tinus van Staden - Dean Elgar sal Suid-Afrika van môre af vir die tweede keer in sy loopbaan in 'n toets aanvoer.
Die Proteas het gister aangekondig Elgar (31) sal die leisels vir die derde en laaste toets teen Pakistan op die Wanderers by die geskorste Faf du Plessis oorneem.
Du Plessis is ná die tweede toets op Nuweland vir een wedstryd geskors weens sy span se slakkepas-boulbeurttempo.
Elgar het die Proteas in 2017 in 'n toets teen Engeland aangevoer in Du Plessis se afwesigheid.
Die keurders het ook die aanvangskolwer van die Cape Cobras, Pieter Malan, gevra om gereed te wees ingeval Aiden Markram nie betyds van 'n dyspierbesering herstel nie.
Markram was ook 'n sterk kandidaat om die kapteinskap by Du Plessis oor te neem, maar sy deelname aan die toets is nou in die weegskaal. Hy sal vandag 'n fiksheidstoets ondergaan om te bepaal of hy wel op die Wanderers gaan speel.
"Die aanstelling van Elgar as die instaan-kaptein is deel van ons strategie om ons leierskorps uit te brei," sê Linda Zondi, die sameroeper van die keurpaneel.
"Ons het voorheen vir Aiden en Quinton de Kock in dié rol in eendagwedstryde gebruik en Dean het die Proteas in 2017 in 'n toets teen Engeland op Lord's aangevoer." – Netwerk24